Document ID: 32008R0305

REGULAMENTUL (CE) NR. 305/2008 AL COMISIEI
din 2 aprilie 2008
de stabilire, în conformitate cu Regulamentul (CE) nr. 842/2006 al Parlamentului European și al Consiliului, a cerințelor minime și a condițiilor pentru recunoașterea reciprocă a certificării personalului însărcinat cu recuperarea anumitor gaze fluorurate cu efect de seră provenite de la instalațiile de distribuție de înaltă tensiune
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 842/2006 al Parlamentului European și al Consiliului din 17 mai 2006 privind anumite gaze fluorurate cu efect de seră (1), în special articolul 5 alineatul (1),
întrucât:
(1)
În sensul cerințelor Regulamentului (CE) nr. 842/2006, este necesar să se stabilească norme privind calificarea personalului care desfășoară activități ce implică echipamente conținând anumite gaze fluorurate cu efect de seră care pot cauza scurgeri.
(2)
Personalul care nu a fost încă certificat, dar care s-a înscris la un curs de formare profesională în vederea obținerii unui certificat ar trebui autorizat, pentru o perioadă limitată de timp, să desfășoare activități pentru care este necesară o astfel de certificare, în vederea dobândirii competențelor practice necesare pentru examinare, cu condiția să fie supravegheat de personal certificat.
(3)
Anumite state membre nu dispun în prezent de sisteme de calificare sau de certificare. Prin urmare, ar trebui prevăzută o perioadă limitată în cursul căreia personalul poate obține certificarea necesară.
(4)
Pentru a se evita orice sarcină administrativă excesivă, ar trebui autorizată crearea unui sistem de certificare pe baza sistemelor existente de calificare, cu condiția ca abilitățile și cunoștințele acoperite și sistemul relevant de calificare să îndeplinească standardele minime prevăzute în prezentul regulament.
(5)
Entitățile care produc sau operează instalații de distribuție de înaltă tensiune ar putea fi desemnate ca organisme de evaluare sau de certificare, sau ambele, cu condiția să îndeplinească cerințele aplicabile.
(6)
Examinarea reprezintă o metodă eficace de testare a capacității unui candidat de a executa corect acțiunile care ar putea provoca scurgeri atât în mod direct, cât și indirect.
(7)
Organismele de evaluare și certificare desemnate oficial ar trebui să asigure respectarea cerințelor minime prevăzute de prezentul regulament, contribuind astfel la eficacitatea și eficiența recunoașterii reciproce a certificatelor în întreaga Comunitate.
(8)
Este necesar ca informațiile privind sistemele de certificare prin care se eliberează certificate care fac obiectul recunoașterii reciproce să fie notificate Comisiei în formatul stabilit prin Regulamentul (CE) nr. 308/2008 al Comisiei din 2 aprilie 2008 de stabilire, în conformitate cu Regulamentul (CE) nr. 842/2006 al Parlamentului European și al Consiliului, a formularului de notificare a programelor de formare și certificare ale statelor membre (2).
(9)
Măsurile prevăzute în prezentul regulament sunt conforme cu avizul Comitetului instituit prin articolul 18 alineatul (1) din Regulamentul (CE) nr. 2037/2000 al Parlamentului European și al Consiliului (3),
ADOPTĂ PREZENTUL REGULAMENT:
Articolul 1
Obiectul și domeniul de aplicare
Prezentul regulament stabilește cerințele minime de certificare a personalului însărcinat cu recuperarea anumitor gaze fluorurate cu efect de seră provenite de la instalațiile de distribuție de înaltă tensiune, precum și condițiile de recunoaștere reciprocă a certificatelor eliberate în conformitate cu cerințele respective.
Articolul 2
Definiții
În sensul prezentului regulament, „instalații de distribuție de înaltă tensiune” înseamnă dispozitivele de distribuție, împreună cu echipamentele conexe de control, măsurare, protecție și reglare, precum și ansamblurile formate din astfel de dispozitive și echipamente și interconexiunile, accesoriile, incintele și structurile de sprijin conexe, destinate utilizării în generarea, transmiterea, distribuirea și conversia energiei electrice la tensiuni nominale de peste 1 000 V.
Articolul 3
Certificarea personalului
(1) Personalul care desfășoară activitatea menționată la articolul 1 trebuie să dețină un certificat care îndeplinește condițiile prevăzute la articolul 4.
(2) Alineatul (1) nu se aplică pentru o perioadă maximă de 1 an în cazul personalului înscris la un curs de formare în vederea obținerii unui certificat, cu condiția ca activitatea să fie desfășurată sub supravegherea unei persoane ce deține un certificat.
(3) Statele membre pot decide că alineatul (1) nu se aplică pentru o perioadă care nu depășește data menționată la articolul 5 alineatul (4) din Regulamentul (CE) nr. 842/2006 în cazul personalului care desfășoară activitatea menționată la articolul 1 din prezentul regulament înainte de data menționată la articolul 5 alineatul (2) din Regulamentul (CE) nr. 842/2006.
Personalul respectiv este considerat certificat pentru perioada menționată la primul paragraf în ceea ce privește această activitate, în sensul cerințelor Regulamentului (CE) nr. 842/2006.
Articolul 4
Eliberarea certificatelor pentru personal
(1) Un organism de certificare, în sensul articolului 5, eliberează un certificat unui membru al personalului care a reușit la examenul practic și teoretic organizat de un organism de evaluare în sensul articolului 6, examen care acoperă competențele și cunoștințele minime stabilite în anexă.
(2) Certificatul cuprinde cel puțin următoarele elemente:
(a)
denumirea organismului de certificare, numele și prenumele titularului, numărul certificatului și, dacă este cazul, data expirării;
(b)
activitatea pe care titularul certificatului are dreptul să o desfășoare;
(c)
data eliberării și semnătura organismului emitent.
(3) În cazul în care un sistem existent de certificare, bazat pe examinarea candidaților, acoperă competențele și cunoștințele minime prevăzute în anexă și îndeplinește cerințele prevăzute la articolele 5 și 6, dar atestarea corespunzătoare nu cuprinde elementele menționate la alineatul (2) din prezentul articol, un organism de certificare în sensul articolului 5 poate elibera titularului respectivei calificări un certificat fără repetarea examenului.
(4) În cazul în care un sistem existent de certificare, bazat pe examinarea candidaților, îndeplinește cerințele prevăzute la articolele 5 și 6 și acoperă parțial competențele și cunoștințele minime prevăzute în anexă, organismele de certificare pot elibera un certificat, cu condiția ca solicitantul să reușească la un examen suplimentar de verificare a competențelor și cunoștințelor care nu sunt acoperite de certificarea existentă, organizat de un organism de evaluare în sensul articolului 6.
Articolul 5
Organismele de certificare
(1) Un organism de certificare este înființat în temeiul legislației sau al normelor naționale ori este desemnat de autoritatea competentă dintr-un stat membru sau de alte entități desemnate în acest scop pentru a elibera certificate destinate personalului care desfășoară activitatea menționată la articolul 1.
Organismul de certificare acționează imparțial în îndeplinirea sarcinilor sale.
(2) Organismul de certificare stabilește și aplică procedurile de eliberare, suspendare și retragere a certificatelor.
(3) Organismul de certificare ține un registru care permite verificarea statutului persoanelor certificate. Registrul reprezintă dovada faptului că procesul de certificare a fost încheiat. Registrul se păstrează pe o perioadă de minimum 5 ani.
Articolul 6
Organismele de evaluare
(1) Un organism de evaluare desemnat de autoritatea competentă dintr-un stat membru sau de alte entități desemnate în acest scop organizează examene destinate personalului menționat la articolul 1. Un organism de certificare în sensul articolului 5 poate îndeplini, de asemenea, condițiile specifice organismului de evaluare.
Organismul de certificare acționează imparțial în îndeplinirea sarcinilor sale.
(2) Examenele sunt planificate și structurate astfel încât să asigure acoperirea competențelor și cunoștințelor minime stabilite în anexă.
(3) Organismul de evaluare adoptă proceduri de notificare și păstrează un registru care să permită constituirea unui dosar privind rezultatele individuale și generale ale evaluării.
(4) Organismul de evaluare se asigură că examinatorii desemnați să participe la o probă dețin cunoștințele necesare în ceea ce privește metodele de examinare și documentele aferente examinării, precum și competențele corespunzătoare în domeniul examinat. De asemenea, asigură disponibilitatea echipamentelor, a instrumentelor și a materialelor necesare pentru proba practică.
Articolul 7
Notificare
(1) Până la 4 ianuarie 2009, Comisia este notificată de statele membre, utilizând formatul stabilit prin Regulamentul (CE) nr. 308/2008, cu privire la denumirile și datele de contact ale organismelor de certificare a personalului în sensul articolului 5, precum și la titlurile certificatelor acordate personalului care îndeplinește cerințele prevăzute la articolul 4.
(2) Statele membre actualizează informațiile notificate în conformitate cu alineatul (1) cu noi informații pertinente, pe care le prezintă de îndată Comisiei.
Articolul 8
Condiții pentru recunoașterea reciprocă
(1) Recunoașterea reciprocă a certificatelor eliberate în alte state membre se aplică numai certificatelor eliberate în conformitate cu articolul 4.
(2) Statele membre pot solicita titularilor de certificate eliberate în alt stat membru să furnizeze o traducere a certificatelor într-o altă limbă oficială a Comunității.
Articolul 9
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 aprilie 2008.

Labels: 7
1
9
20